b'\n_START_ARTICLE_\nFran Mayer\n_START_SECTION_\n\xc5\xbdivljenje\n_START_PARAGRAPH_\nFran Mayer se je rodil 19. maja 1866 v bogatej\xc5\xa1o me\xc5\xa1\xc4\x8dansko dru\xc5\xbeino, ki se je leta 1870 preselila iz Sevnice v Celje, kjer je njegov o\xc4\x8de kmalu umrl. Njegova mati Henrietta Mayer, royena Deutschmann se je zavoljo preskrbe dru\xc5\xbeine poro\xc4\x8dila s \xc5\xa1o\xc5\xa1tanjskim in\xc5\xbeenirjem Mihaelom Vo\xc5\xa1njakom iz vplivne dru\xc5\xbeine, leta 1882 pa sta dobila sina, kasnej\xc5\xa1ega dr. prava Bogumila Vo\xc5\xa1njaka. Po kon\xc4\x8dani srednji \xc5\xa1oli v Celju in Ljubljani je mladi Fran Mayer vpisal \xc5\xa1tudij prava v Gradcu in po kon\xc4\x8danemu \xc5\xa1tudiju sprva deloval kot odvetni\xc5\xa1ki koncipient v Celju. Kar kmalu se je spet lahko preselil v \xc5\xa0o\xc5\xa1tanj, tokrat kot samostojni odvetnik. V \xc5\xa0o\xc5\xa1tanju je nato dal zgraditi enega izmed najbolj znanih primerkov me\xc5\xa1\xc4\x8danske samostojno-stoje\xc4\x8de arhitekture na slovenskem \xc5\xa0tajerskem, stavbo danes znano pod imenom Vila Mayer. Leta 1896 se je poro\xc4\x8dil z Marijo Ri\xc4\x8di Prus iz Slovenjskih Konjic, v zakonu so se jima rodili sin An\xc4\x8de (1897), h\xc4\x8di Marija (1899) in mlaj\xc5\xa1i sin Du\xc5\xa1an (1900)._NEWLINE_V letih 1900-1910 je deloval kot ravnatelj \xc5\xa1o\xc5\xa1tanjske hranilnice in posojilnice in 5. marca 1904 v hotelu Avstrija v \xc5\xa0o\xc5\xa1tanju (danes znan pod imenom Kajuhov Dom) vodil ustanovni sestanek \xc5\xa0ale\xc5\xa1ke podru\xc5\xbenice SPD, na katerem je bil tudi izvoljen za odbornika, 15. oktobra 1918 je pa bil izvoljen za prvega predsednika prvega narodnega sveta v \xc5\xa0ale\xc5\xa1ki dolini. Ob koncu vojne je ostal v \xc5\xa0o\xc5\xa1tanju in nadaljeval s svojo odvetni\xc5\xa1ko prasko, 1920 je uspe\xc5\xa1no podal pobudo za ustanovitev me\xc5\xa1\xc4\x8danske \xc5\xa1ole v \xc5\xa0o\xc5\xa1tanju, leta 1926 je pa deloval kot podna\xc4\x8delnik upravnega odbora le-te. Dve leti kasneje, 1928, je bil izvoljen za \xc5\xbeupana mestne ob\xc4\x8dine \xc5\xa0o\xc5\xa1tanj in uspe\xc5\xa1no organiziral izgradnjo prvega javnega vodovodnega sistema v mestu. Zaradi tega je bil imenovan za \xc4\x8dastnega me\xc5\xa1\xc4\x8dana mesta \xc5\xa0o\xc5\xa1tanj, po njem so celo poimenovali tudi ulice in trge. \xc5\xbdupan je ostal za rok dveh mandatov, do leta 1937/38. Umrl je 6. januarja 1940.'